Integriteitskommissie sê Ace moet opsy staan  Ace Magashule, sekretaris-generaal van die ANC (Foto: Simphiwe Mbokazi/African News Agency/ANA) Die ANC se integriteitskommissie het aanbeveel dat Ace Magashule onmiddellik afstand moet doen van sy pos as sekretaris-generaal van die party. Die integriteitskommissie het die aanbeveling aan die party se nasionale uitvoerende komitee gemaak na aanleiding van die ANC-resolusie dat ANC-lede wat van korrupsie of ander ernstige misdade aangekla word, onmiddellik van alle posisies in die party moet afstand doen tot die saak teen hulle afgehandel is. Indien dit nie vrywillig gedoen word nie, moet die lid geskors word. Die kommissie het die naweek met Magashule vergader nadat daar verlede week aangekondig is dat Magashule in sy pos aanbly en nie opsy gaan staan nie, al word hy in ŉ hofsaak van omvattende betrokkenheid by korrupsie beskuldig. Magashule het toe aangebied om eerder voor die integriteitskommissie te verskyn. Hy staan tereg op 21 aanklagte van onder meer bedrog, korrupsie en geldwassery. Hy is verlede maand in die Bloemfontein-landdroshof op borgtog van R200 000 vrygelaat. Magashule se borgtogvoorwaardes behels dat hy die ondersoekbeampte in kennis moet stel indien hy vir ŉ paspoort wil aansoek doen en hy mag nie kontak hê met die staat se getuie nie. Die Nasionale Vervolgingsgesag (NVG) het intussen bevestig dat Moroadi Cholota, Magashule se persoonlike assistent toe hy destyds premier in die Vrystaat was, vir die staat gaan getuig. Die saak is tot 19 Februarie uitgestel. Magashule word onder meer daarvan beskuldig dat hy bewus was van onreëlmatige ooreenkomste en dat hy opdrag gegee het dat meer as R50 000 vir Refiloe Mokoena se kind se studie bygedra word. Mokoena is in November verlede jaar deur die Suid-Afrikaanse Inkomstediens afgedank. Magashule word ook by ander onregmatige betalings betrek. Magashule sal volgende jaar saam met sy medebeskuldigdes in die hof verskyn in verband met die toekenning van ŉ R255 miljoen-kontrak om ŉ oudit van asbesdakke in die Vrystaat te doen. Die tender is tydens Magashule se termyn as Vrystaatse premier toegeken, maar dit is glo op bedrieglike en korrupte wyse gedoen. Dit was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie. Die omstrede sakeman Edwin Sodi en ses ander vermeende betrokkenes is reeds in verband met die kontrak in hegtenis geneem. Sodi se Blackhead Consulting en wyle Igo Mpambani se Diamond Hill Trading 74 het die kontrak in 2014 losgeslaan.